ทองปิดลบ 8.4 ดอลล์
สัญญาทองคำตลาดนิวยอร์กปรับตัวลง8.4 ดอลล์ ที่ 1,453.6 ดอลลาร์/ออนซ์  จากแรงขายทำกำไร แม้ข้อมูลเศรษฐกิจสหรัฐย่ำแย่
27 เม.ย. 2556

สัญญาทองคำตลาดนิวยอร์กปรับตัวลง8.4 ดอลล์ ที่ 1,453.6 ดอลลาร์/ออนซ์  จากแรงขายทำกำไร แม้ข้อมูลเศรษฐกิจสหรัฐย่ำแย่
สัญญาทองคำตลาด COMEX (Commodity Exchange) ส่งมอบเดือนมิ.ย.ปิดร่วงลง 8.4 ดอลลาร์ หรือ 0.57% ที่ 1,453.6 ดอลลาร์/ออนซ์ ขณะที่สัญญาโลหะเงินส่งมอบเดือนพ.ค.ปิดรูดลง 38.2 เซนต์ ที่ 23.758 ดอลลาร์ 
สัญญาพลาตินัมส่งมอบเดือนก.ค.ปิดปรับขึ้น 12.40 ดอลลาร์ ที่ 1,476.5 ดอลลาร์/ออนซ์ และสัญญาพัลลาเดียมส่งมอบเดือนมิ.ย.ปิดบวก 5.50 ดอลลาร์ ปิดที่ 681.95 ดอลลาร์/ออนซ์
แรงเทขายทำกำไรก่อนสุดสัปดาห์มีความแข็งแกร่งมากจนกระทั่งข้อมูลเศรษฐกิจของสหรัฐที่น่าผิดหวัง ซึ่งมีการเปิดเผยเมื่อคืนวันศุกร์ ไม่สามารถหนุนราคาทองให้ปรับตัวขาขึ้นได้
กระทรวงพาณิชย์สหรัฐเปิดเผยว่า ตัวเลขประมาณการครั้งแรกของจีดีพีที่แท้จริงประจำไตรมาส 1/2556 ขยายตัว 2.5% ซึ่งต่ำกว่าที่นักเศรษฐศาสตร์ส่วนใหญ่คาดการณ์ แม้จะดีกว่าไตรมาส 4/2555 ที่ขยายตัวเพียง 0.4%